《雨后看并玉所控诸峰》
金朝·冯璧

并玉如高人，壁立九千仞。一日不见之，令人生鄙吝。

春深木叶敷，秀色益濡润。结茅寄僧蓝，晴碧时得趁。

老宿诧孙峰，隅侍到龆龀。连延青一色，枚数须谛认。

溟濛空翠间，我亦疑未信。朝来云气昏，埋没瑜匿瑾。

如苍梧政愁，湘妃郁思舜。重阴俄解驳，霮濧夕晖衬。

娟娟忽层出，历历分远近。云峰互吞吐，千状才一瞬。

出奇如孙吴，相降如廉蔺。如众星拱辰，如侯伯入觐。

接武如朋簪，承迎如价傧。负固如吴楚，争长如齐晋。

怪诡如夷蛮，骈罗贡琛赆。窘蹙如擒获，系累将就衅。

如应龙神灵，蛰卧时奋迅。如天驷超轶，坰牧税羁靷。

如雄对改容，失箸骇疾震。如猛士无哗，攒槊俟严阵。

独两峰巍然，魁杰俨崇峻。光辅岳柱天，郁为中兴镇。

降生申与甫，周室偾复振。诗传配崧高，百世磨不磷。

作者简介：（1162—1240）金真定人，字叔献，别字天粹。章宗承安二年经义进士。调莒州军事判官。宣宗时，累官大理丞，与台官行关中，劾奏奸赃之尤者十数人。总帅牙吾搭违制纵掠，璧承诏查办，驰入营中，夺其军。累官集庆军节度使。致仕。金亡后家居，卒年七十九。